《东郊晚行 其三》
清代·翟灏

好景不肯常，况兹桑榆促。村厨爆湿薪，烟帛起纯束。

一暝万形齐，何由著閒瞩。巢禽戢动羽，途人断归躅。

清豪振凉蛩，健语共相勖。郊路熟可循，林黑误已数。

赖有流萤飞，高下闪古绿。荒凉兴未摧，寂静意偏属。

心镜终澄明，行吟多所触。

作者简介：（?—1788）浙江仁和人，字大川，号晴江。乾隆十九年进士。不愿为知县，请改教职，乃官金华、衢州府学教授。所居室名“书巢”，经史之外，山经地志，野史小说，佛经道术，无不收藏。工诗，亦长于考證。有《湖山便览》、《四书考异》、《尔雅补郭》、《艮山杂志》、《通俗编》、《无不宜斋稿》。